മെട്രോ സൗന്ദര്യവല്ക്കരണ പ്രദേശത്ത് പൂന്തോട്ടങ്ങള് ഇല്ലാതാകുന്നു മാലിന്യം നിറയുന്നു ആലുവ: മെട്രോ സൗന്ദര്യവല്ക്കരണ പ്രദേശം നാശത്തിന്റെ വക്കില്. ആലുവ മെട്രോ സ്റ്റേഷന് മുതല് പുളിഞ്ചോട് കവല വരെയുള്ള ദേശീയപാത ബൈപാസ് റോഡില് നടപ്പിലാക്കിയ സൗന്ദര്യവല്ക്കരണമാണ് നശിച്ചുകൊണ്ടിരിക്കുന്നത്. സൗന്ദര്യവല്കരണത്തിന്റെ ഭാഗമായി തയാറാക്കിയ പൂന്തോട്ടങ്ങളും പുല്ത്തകിടികളും ഇല്ലാതായിക്കൊണ്ടിരിക്കുകയാണ്. ഇതിന് പകരം ഈ ഭാഗങ്ങളില് മാലിന്യം നിറഞ്ഞുകൊണ്ടിരിക്കുന്നു. കോടികണക്കിന് രൂപയാണ് ഇതുവഴി കൊച്ചി മെട്രോക്ക് നഷ്ടമാകുന്നത്. അധികൃതരുടെ അശ്രദ്ധയാണ് പദ്ധതി നാശത്തിലേക്ക് പോകുന്നതിന് കാരണമാകുന്നത്. മാലിന്യ പ്രശ്നങ്ങള്ക്ക് പുറമെ അനധികൃത പാര്ക്കിങ്, കൈയ്യേറ്റങ്ങള്, കാലികള് തുടങ്ങിയവയും പ്രശ്നമാകുന്നുണ്ട്. ബൈപാസ് മേല്പ്പാലത്തിന് കീഴില് മാര്ക്കറ്റ് പ്രദേശത്തെ പ്രധാന സൗന്ദര്യവല്ക്കരണ പ്രദേശമാണ് നശിക്കുന്നത്. വാക്ക് വേ, സൈക്കിള് പാത, പൂന്തോട്ടം, പാര്ക്കിങ് ഏരിയകള് എന്നിവയാണ് ഇവിടെയുള്ളത്. സര്വീസ് റോഡുകള്ക്ക് ഇരുവശവും മേല്പ്പാലത്തിന് താഴെയുമായാണ് മനോഹരമാക്കിയിരുന്നത്. നിലവില് പലഭാഗത്തും മാലിന്യങ്ങള് നിറഞ്ഞിരിക്കുകയാണ്. വലിയ ചാക്കുകളില് കെട്ടിവരെ ഇവിടെ മാലിന്യം തള്ളുന്നുണ്ട്. നഗരസഭയുടെ മാലിന്യങ്ങളും ഇവിടെ കൊണ്ടിടുന്നതായും ആക്ഷേപമുണ്ട്. മാലിന്യം നീക്കം ചെയ്യുന്ന കാര്യത്തില് നഗരസഭക്ക് അനക്കമില്ല. നാട്ടുകാര് പലതവണ പരാതികള് പറഞ്ഞിട്ടും അധികൃതര് നടപടികളെടുക്കുന്നില്ല. പതിവായി മാലിന്യം തള്ളുന്ന ഭാഗങ്ങളില് ഇതിനെതിരെ ബോര്ഡുകള് വെച്ചതല്ലാതെ നിയമ നടപടികളിലേക്ക് കടക്കാന് അധികൃതര് തയ്യാറാകുന്നില്ല. ഇതാണ് പ്രതിസന്ധിയാകുന്നത്. പൂക്കളുടെ സൗന്ദര്യവും സുഗന്ധവും ആസ്വദിക്കാന് കഴിയുമായിരുന്ന ഭാഗങ്ങളില് ഇപ്പോള് മാലിന്യത്തില് നിന്നുള്ള ദുര്ഗന്ധമാണ് നിറയുന്നത്. മൂക്കുപൊത്തിയാല് പോലും ഇതുവഴി കടന്നുപോകാന് കഴിയാത്ത സാഹചര്യമാണുള്ളത്. മേല്പ്പാലത്തിന് കീഴില് പ്രധാനമായും പാര്ക്കിങ് ഏരിയകളാണ് തയാറാക്കിയിട്ടുള്ളത്. എന്നാല്, സൗന്ദര്യവല്ക്കരണ പ്രദേശം വലുതും ചെറുതുമായ വാഹനങ്ങളുടെ അനധികൃത പാര്ക്കിങ് ഏരിയയായി മാറിയിട്ടുണ്ട്. വലിയ ലോറികളാണ് ഇതില് കൂടുതല് ദുരിതമാകുന്നത്. ഇവരടക്കം പുല്ത്തകിടികള്, നടപ്പാതകള് തുടങ്ങിയവ കൈയ്യേറിയും വാഹനങ്ങള് ഇടുന്നുണ്ട്. ഇതുമൂലം പുല്ലും ചെടികളും വ്യാപകമായി നശിച്ചിട്ടുണ്ട്. വാക്വേകളിലേക്ക് വാഹനങ്ങള് കയറാതിരിക്കാനുള്ള കുറ്റികളും ഈ വാഹനങ്ങള് തകര്ക്കുന്നുണ്ട്. വശങ്ങളില് സ്ഥാപിച്ചിട്ടുള്ള കോണ്ക്രീറ്റ് കട്ടകളും നശിക്കുകയാണ്. കാലികളുടെ ശല്യവും ഈ പ്രദേശത്ത് രൂക്ഷമാണ്. ആലുവ നഗരസഭയുടെ അനാസ്ഥയാണ് നഗരത്തിനും മെട്രോ അധികൃതര്ക്കും വലിയ നഷ്ടം വരുത്തിവച്ചിരിക്കുന്നത്. നഗരസഭക്കു കൂടി വേണ്ടിയാണ് എട്ട് കോടിയോളം രൂപ ചിലവഴിച്ച് മെട്രോ സൗന്ദര്യവല്ക്കരണം നടത്തിയത്.